Kleinmond rustig ná betogingsBetogings in Kleinmond in die Wes-Kaap (September 2017). Foto: Twitter via @diverene Ná dae se gewelddadige betogings in Kleinmond in die Wes-Kaap was die situasie in die kusdorp Donderdagoggend weer rustig en is paaie wat voorheen gesluit was weer oopgestel. Die Overstrand-munisipaliteit het op sy sosialemediaplatforms gesê die R44 in Kleinmond is in albei rigtings weer oopgestel, terwyl die riool- en vullisverwyderingsdienste van vandag af weer hervat sal word. Laerskool Kleinmond, wat vir twee agtereenvolgende dae gesluit was, het ook vanoggend weer heropen. Intussen het die polisie bevestig vyf mense is Woensdag te midde van die betogings in hegtenis geneem. Kapt. FC van Wyk, woordvoerder van die polisie, het gesê polisiebeamptes is ontplooi nadat betogers ŉ protesoptog vanaf Poppedorp na die R44-hoofweg begin hou het. “Die betogers het nie aansoek gedoen vir ŉ wettige optog nie en nadat hulle gevra is om uiteen te gaan, het hulle gewelddadig geraak teenoor die polisie,” het Van Wyk gesê. Hy het gesê die geweld het geëskaleer en die polisie moes uiteindelik rubberkoeëls op die betogers afvuur om die situasie onder beheer te bring. Die geweld het tot 15:00 nog voortgewoed. Vier mense is op aanklagte van openbare geweld in hegtenis geneem. “ŉ Lid van die gemeenskap het in 13de Laan skote in die lug afgevuur. ŉ Saak van afvuur van ŉ vuurwapen in ŉ openbare ruimte is aanhangig gemaak en een persoon is in hegtenis geneem,” het Van Wyk gesê. ŉ Munisipale voertuig is ook aan die brand gesteek terwyl ŉ joernalis deur betogers aangerand is. ŉ Saak van aanranding met die doel om ernstig te beseer is in dié verband aanhangig gemaak. Betogings in Kleinmond in die Wes-Kaap (September 2017). Foto: Twitter via @diverene Rudolph Smith, burgemeester van Overstrand, het vroeër aan Maroela Media gesê die betoging spruit uit die inwoners se ontevredenheid oor ŉ tender wat toegeken is vir die skoonmaak van strate in Kleinmond. Die tender is aan ŉ man van Zwelihle (tussen Sandbaai en Hermanus) toegeken en die inwoners is ontevrede omdat die tender nie aan ŉ plaaslike inwoner van Kleinmond gegaan het nie. Van Wyk het Woensdag gesê dit het egter intussen aan die lig gekom die betogers eis ŉ begraafplaas, skool, gratis toegang tot die hawe en grond vir behuising. ŉ Vergadering is Woensdagmiddag tussen Smith, Chris Nissen van die Menseregtekommissie, brig. Donovan Heilbron, bevelvoerder van die Overberg-distrik, en verteenwoordigers van die gemeenskap gehou waartydens daar ooreengekom is dat die gewelddadige protesaksie voorlopig gestaak sal word. Die gemeenskap sal vanoggend met Dan Plato, die Wes-Kaapse LUR vir gemeenskapsveiligheid, vergader om te probeer om ŉ oplossing vir die gemeenskap se besware te vind. Van Wyk het gesê polisiebeamptes en ander wetstoepassers is steeds op die toneel om die situasie te monitor.